狂犬
作者：孔平仲
朝代：宋

paragraphs: 吾家有狂犬，其走如脫兔。
撐突盤盂翻，搜爬堂廡汙。
逢人吠不止，鷄噪貓且怒。
固難在家庭，只可守村墅。
不見已半年，意謂少懲懼。
昨日至城東，摇尾喜若赴。
銜衣復抱膝，屢叱不肯去。
一躍數尺高，其强乃如故。
豈惟性則然，汝分亦天賦。
未聞有驊騮，蹄嚙棄中路。
安敢携汝歸，重令兒女怖。